Likumprojekts

**Grozījumi Zemesgrāmatu likumā**

Izdarīt Zemesgrāmatu likumā (Latvijas Republikas Augstākās Padomes un Valdības Ziņotājs, 1993, 14./15. nr.; Latvijas Republikas Saeimas un Ministru Kabineta Ziņotājs, 1997, 5. nr.; 1998, 23. nr.; 1999, 23. nr.; 2003, 9. nr.; 2004, 10. nr.; 2006, 6., 14. nr.; 2009, 10. nr.; Latvijas Vēstnesis, 2010, 206. nr.; 2011, 93. nr.; 2013, 188. nr.; 2014, 216., 228. nr.; 2016, 31., 230. nr.; 2018, 210., 220. nr.; 2019, 129. nr.) šādus grozījumus:

1. Izslēgt 56.4 panta pirmās daļas 3. punktu.

2. Papildināt likumu ar 56.5pantu šādā redakcijā:

"**56.5** Ēkas (būves) īpašnieks, izmantojot speciālu tiešsaistes formu Būvniecības informācijas sistēmas tīmekļvietnē (www.bis.gov.lv), iesniedz atbilstoši normatīvajiem aktiem par elektroniskajiem dokumentiem parakstītu iesniegumu par:

1) ēkas (būves) dzēšanu, pamatojoties uz dokumentu, kas apliecina ēkas (būves) neesību, ja ēka (būve) nav vienīgais nekustamā īpašuma objekts;

2) ēkas ierakstīšanu zemesgrāmatā, pamatojoties uz ēkas (būves) pieņemšanu ekspluatācijā;

3) jaunbūves ierakstīšanu zemesgrāmatā, pamatojoties uz būvvaldes izdotu izziņu, kurā norādīts būvniecības tiesiskais pamats un jaunbūves raksturojums.

Šādam iesniegumam pievieno noteiktā kārtībā apliecinātu būvvaldes izdota dokumenta izdruku no Būvniecības informācijas sistēmas un citus dokumentus, ievērojot šā likuma 64. panta nosacījumus."

3. Papildināt likumu ar 62.1pantu šādā redakcijā:

"**62.1** Nostiprinājuma lūgumam, kas pamatots ar būvvaldes izdotu dokumentu, noteiktā kārtībā apliecināta būvvaldes izdota dokumenta izdrukas no Būvniecības informācijas sistēmas pievieno rajona (pilsētas) tiesa."

4. Papildināt 64. panta otro daļu pēc vārdiem "administratīvas iestādes izdotu lēmuma norakstu" ar vārdiem "vai ar elektronisko zīmogu apliecinātu šā lēmuma (dokumenta) izdruku no Būvniecības informācijas sistēmas".

5. Papildināt pārejas noteikumus ar 22., 23., 24. un 25. punktu šādā redakcijā:

"22. Īpašnieks iesniegumu par tam piederošas ēkas (būves) dzēšanu, pamatojoties uz dokumentu, kas apliecina ēkas (būves) neesību, ja ēka (būve) nav vienīgais nekustamā īpašuma objekts un minētais dokuments izdots līdz 2020. gada 31. martam, iesniedz Valsts zemes dienestā. Valsts zemes dienests iesniegumu elektroniski nosūta attiecīgajai rajona (pilsētas) tiesai.

23. Šā likuma 62.1 pantā minētā kārtība par dokumenta pievienošanu no Būvniecības informācijas sistēmas attiecas uz dokumentu, ko būvvalde izdevusi, sākot ar 2020. gada 1. janvāri.

24. Šā likuma 64. panta otrajā daļā minētā kārtība par lēmuma (dokumenta) izdrukas iesniegšanu, kura apliecināta ar elektronisko zīmogu Būvniecības informācijas sistēmā, attiecas uz lēmumu (dokumentu), ko būvvalde izdevusi, sākot ar 2020. gada 1. janvāri.

25. Līdz dienai, kad stājas spēkā grozījumi Elektronisko dokumentu likumā, kas nosaka, ka elektroniskais zīmogs izmantojams arī kā elektroniskā dokumenta juridiskā spēka rekvizīts, elektroniskais dokuments, kura autors ir būvvalde, ir derīgs bez būvvaldes pārstāvja paraksta, ja dokuments ir apliecināts ar Būvniecības informācijas sistēmas kvalificētu elektronisko zīmogu (Eiropas Parlamenta un Padomes 2014. gada 23. jūlija regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ direktīvu 1999/93/EK 3. panta 27. punkta izpratnē)."

Ministru prezidenta biedrs,

tieslietu ministrs

J. Bordāns